CELEX: 62008TN0094
Language: fi
Date: 2008-02-22 00:00:00
Title: Asia T-94/08: Kanne 22.2.2008 — Centre de coordination Carrefour v. komissio

12.4.2008   
            
            
               FI
            
            
               Euroopan unionin virallinen lehti
            
            
               C 92/43
            
         Kanne 22.2.2008 — Centre de coordination Carrefour v. komissio
   (Asia T-94/08)
   (2008/C 92/86)
   Oikeudenkäyntikieli: ranska
   Asianosaiset
   
      Kantaja: Centre de coordination Carrefour (Bryssel, Belgia) (edustajat: asianajajat X. Clarebout ja K. Platteau)
   
      Vastaaja: Euroopan yhteisöjen komissio
   Vaatimukset
   
               —
            
            
               riidanalainen päätös on kumottava siltä osin kuin siinä ei säädetä asiassa Forum 187 (1) annetussa tuomiossa edelletyn kaltaisesta siirtymäajasta;
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio totesi 17.2.2003 tekemällään päätöksellä 2003/755/EY, että valtiontukiohjelma, jonka Belgia on toteuttanut Belgiassa sĳaitsevien koordinointikeskusten hyväksi, ei sovellu yhteismarkkinoille (2). Tämä päätös kumottiin yhteisöjen tuomioistuimen 22.6.2006 antamalla tuomiolla (3) (jäljempänä asiassa Belgia ja Forum 187 vastaan komissio annettu tuomio) siltä osin kuin siinä ei säädetä siirtymätoimenpiteistä tiettyjen koordinointikeskusten osalta, joiden hakemus siitä, että niihin sovelletaan kyseessä olevaa järjestelmää, oli vireillä päätöksen tiedoksiantoajankohtana tai joiden luvan voimassaolo päättyi samaan aikaan kun päätös annettiin tiedoksi tai pian tämän jälkeen. Nyt käsiteltävänä olevan kanteen kantaja oli yksi kyseessä olevan tuomion tuomiolauselmassa tarkoitetuista koordinointikeskuksista.
   Komissio teki 13.11.2007 uuden päätöksen K(2007) 5416 (lopullinen), jolla se muutti päätöstä 2003/757/EY ja totesi, että belgialainen laki, joka annettiin asiassa Belgia ja Forum 187 vastaan komissio annetun tuomion jälkeen ja jonka tarkoitus oli mahdollistaa siirtymäajan jatkaminen vuoteen 2010 asti, jonka aikana kyseisessä tuomiossa tarkoitettuihin keskuksiin voidaan soveltaa järjestelmää, on yhteismarkkinoille soveltumaton. Päätöksessä K(2007) 5416 (lopullinen) säädetään lisäksi, että tämä siirtymäaika päättyy 31.12.2005. Kyseessä on tässä kanteessa riidanalainen päätös.
   Kantaja esittää kanteensa tueksi kolme kanneperustetta.
   Ensisijaisesti kantaja katsoo, että riidanalaisella päätöksellä loukataan yhdenvertaisuusperiaatetta ja laiminlyödään komission velvollisuutta toteuttaa asiassa Belgia ja Forum 187 vastaan komissio annetun tuomion mukaiset toimet siltä osin kuin riidanalaisessa päätöksessä ei poisteta kyseisessä tuomiossa esille tullutta epäyhdenvertaisuutta, koska kantajalle myönnetty siirtymäaika on paljon lyhyempi kuin yhteisöjen tuomioistuimen vastaavanlaisessa tilanteessa oleville keskuksille myöntämä siirtymäaika. Kantaja katsoo, että siihen olisi pitänyt soveltaa 31.12.2010 päättyvää siirtymäaikaa.
   Toissijaisesti kantaja vetoaa kanneperusteeseen, jonka mukaan oikeusvarmuuden ja perustellun luottamuksen periaatteita on loukattu siltä osin kuin riidanalaisella päätöksellä säädetään 31.12.2005 päättyvästä siirtymäajasta, mistä aiheutuu taannehtivia vaikutuksia ja minkä seurauksena kantaja ei kyennyt ajoissa ennen kyseistä päivämäärää toteuttamaan tarvittavia toimenpiteitä mukautuakseen järjestelmän muutokseen. Tällä perusteella kantaja katsoo toissijaisesti, että siihen on sovellettava aikaisintaan 31.12.2009 päättyvää siirtymäaikaa.
   Toissijaisesti kantaja vetoaa kanneperusteeseen, jonka mukaan yhdenvertaisuuden periaatetta on loukattu siltä osin kuin kantajaa kohdellaan riidanalaisessa päätöksessä eri tavalla kuin neljää koordinointikeskusta, jotka olivat komission ensimmäisen päätöksen 2003/757/EY tekemisen aikaan samassa tilanteessa, mutta joiden lupia jatkettiin määräämättömäksi ajaksi. Tämän kanneperusteen perusteella kantaja katsoo toissijaisesti, että siihen olisi pitänyt soveltaa aikaisintaan 31.12.2006 päättyvää siirtymäaikaa.
   
      (1)  Yhdistetyt asiat C-182/03 ja C-217/03, Belgian kuningaskunta ja Forum 187 vastaan komissio, tuomio 22.6.2006, Kok. 2006, s. 5479.
   
      (2)  EUVL L 282, s. 25, oikaistu toisinto EUVL 2003 L 285, s. 52.
   
      (3)  Ks. alaviite 1.